Dhonat
Donat iku panganan wujud bunder mawa bolongan ing satengahé kang ginawé saka bahan kaya ta trigu lan kenthang.

Ana aturan kang kudu digatégaké yèn arep nggawé dhonat. Ragi kang arep kanggo nggawé dhonat kaya ta dhonat kenthang ora kena dicampur uyah utawa mentéga, awit raginé bisa mati. Ragi kang mati ora bisa ngembangaké adonan.
Déné uyah lan mentéga dicampuraké sawisé adonan setengah kalis.
Carané ngoreng uga kudu ati-ati supaya ora gosong. Yèn dhonat wis katon kuning rada coklat kudu rikat diwalik, mundhak gosong. Yèn arep mènèhi margarin, coklat utawa méses kanggo rerenggan kudu ngenténi dhonat adem. Tujuwané supaya méses utawa margarin ora léléh.
Yèn kepéngin nggawé dhonat kang bunder, carané bisa nganggo sumpit.

Donat Kenthang 
Donat kenthang ya iku dhonat kang digawé saka kenthang. Bahan lan carané nggawé dhonat kenthang ora béda adoh karo dhonat kang digawé saka trigu, nanging kanggo bahan dhasaré diganti kenthang. Kenthang digodhog nganti empuk. Sawisé iku banjur diocéki lan diuleg utawa dialusaké nganti kalis. Kenthang kang wis dadi adonan banjur dicampur karo bahan-bahan liyané kaya ta gula, endhog, mentega cair kang wis dipanasaké. Yèn wis kabèh bahan dicampuraké banjur diulèni nganti kalis ora kelet ing tangan. Banjur ditutupi nganggo lap utawa kain teles kang resik supaya donate bisa ngembang. Adonan kang wis kalis dijarke nganti 2 jam suwéné. Yèn wis ngembang banjur diwangun lan digoreng utawa diopen. Donat kenthang uga bisa dihias karo coklat, meses, kèju, selé stroberi, sele nanas, mocca, lan liya-liyané.

Donat Ubi 
Saliyané kenthang, ubi utawa téla rambat uga kena digawé dhonat. Téla rambat uga kena dikonsumsi déning wong kang kena diabétes.
Ubi (Ipomoea batatas) kerep diolah dadi jajanan, kaya ta goréngan.

Kanggo bahan dhasar nggawé dhonat, téla rambat nduwéni tékstur kang lembut. Donat saka tela rambat iki uga diprodhuksi ing Cimahi, Jawa Barat.
Ora mung kanggo jajanan, téla rambat uga bisa gawé wareg. Téla rambat uga nduwéni manfaat tumrap kaséhatan. Saliyané ngandhut serat, téla rambat uga ngandhut beta karoten, vitamin A, lan antioksidan kang bisa nangkal radikal bébas. Beta karoten mligi ana ing tela rambat kang rupané oranyé. Déné antioksidan akèh tinemu ing téla rambat kang rupané ungu. Saliyané iku téla rambat uga nduwéni oligosakarida kang fungsiné kanggo prebiotik lan uga ngandhut vitamin A, B6, E, lan K.

Donat saka téla rambat luwih empuk lan lembut teksturé tinimbang dhonat kenthang.Wernané uga warna-warna miturut warna téla rambat kang dianggo. Donat iki duwé ganda ubi kang khas.

Donat Coklat 
Donat coklat ya iku dhonat kang dihias utawa diwénéhi coklat ing pérangan ndhuwur dhonat. Dadi separoné dhonat dihias karo coklat cair. Sawisé iku dhonat bisa diwuwuri karo meses, kacang, kacang almon, coklat putih cair, kena uga biskuit utawa mari. Saliyané iku uga kena diwènèhi woh kaya ta anggur, jeruk, utawa woh kalèng liyané.

Jinise Donat 
 Donat kacang abang￼
Donat untir
Donat klasik
Donat klapa
Donat kentang

Gladri

Cathetan suku 

Jajanan
Donat